Diari Oficial de la Generalitat Valenciana


Sumari del DOGV 7059, del 03-07-2013 (2013/6953)

ORDE 72/2013 de 28 de juny, de la Conselleria d'Educació, Cultura i Esport, per la qual es convoquen ajudes a la producció i edició discográfica per a l'exercici 2013.
-----------------------------------------------------------------------------------------------------------------------------------------------------------------------

### Dades del document

Número de DOGV
:   7059

Data del DOGV
:   03-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6953


Data del document
:   28-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 72/2013 de 28 de juny, de la Conselleria d'Educació, Cultura i Esport, per la qual es convoquen ajudes a la producció i edició discográfica per a l'exercici 2013. [2013/6953]  
PREÀMBUL  
  
El Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, en l'article 6, assigna a la Conselleria d'Educació, Cultura i Esport, entre altres competències, les relacionades amb la promoció cultural.  
El Decret 179/2012, de 14 de desembre, del Consell, pel qual s'establix l'estructura bàsica de la Presidència i de les conselleries de la Generalitat, en l'article 17, en indicar les funcions de la Secretaria Autonòmica de Cultura i Esport, li assigna les ajudes i subvencions de l'àmbit cultural en execució de la política cultural relativa a la música, entre altres matèries.  
Amb la finalitat d'impulsar i afavorir l'edició i la producció discogràfica de compositors i intèrprets valencians, la Conselleria d'Educació, Cultura i Esport convoca estes ajudes a la producció i l'edició discogràfica durant l'exercici 2013.  
Per tot això, d'acord amb el que disposen la Llei 5/1983, de 30 de desembre, del Consell; la Llei 38/2003, de 17 de novembre, General de Subvencions; el Reglament d'esta, aprovat pel Reial Decret 887/2006, de 21 de juliol; el text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991; el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat; el Decret 179/2012, de 14 de desembre, del Consell, pel qual s'establix l'estructura bàsica de la Presidència i de les conselleries de la Generalitat, i el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport,  
  
  
ORDENE  
  
Primer  
Convocar la concessió de subvencions, en règim de concurrència competitiva, dins dels límits pressupostaris aprovats per a eixa finalitat, per a la producció i l'edició discogràfica per a l'exercici 2013, i aprovar les bases per les quals es regirà i el model de sol·licitud, que s'adjunten.  
  
  
Segon  
La Llei de Pressupostos de la Generalitat per a l'exercici 2013 conté la línia de subvenció T6426000, inclosa en el programa 453.40, Arts plàstiques i escèniques, del capítol IV, destinat a l'esmentada finalitat, per un import global màxim de 16.570 euros (setze mil cinc-cents setanta euros).  
  
Tercer  
Les ajudes concedides per mitjà d'esta resolució estan acollides al règim de minimis establit en el Reglament CE núm. 1998/2006, de la Comissió, de 15 de desembre de 2006 (DOUE L 379, 28.12.2006), relatiu a l'aplicació dels articles 107 i 108 del Tractat CE a les ajudes de minimis.  
En cap cas, estes ajudes podran superar l'import màxim total per beneficiari de 200.000 euros, que es reduïx a 100.000 euros en el cas de beneficiaris que operen en el sector de transport per carretera, durant un període de tres exercicis fiscals, ni individualment ni com a resultat de l'acumulació d'unes altres ajudes de minimis concedides al mateix beneficiari, d'acord amb el que establix el Reglament CE núm. 1998/2006, de la Comissió.  
Sense perjuí de tot això, serà possible l'acumulació d'un altre tipus d'ajudes per a la mateixa acció subvencionada, excepte si eixa acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
Quart  
D'acord amb el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, i el Decret 80/2011, d'1 de juliol, del Consell, pel qual es modifiquen la denominació i la composició de l'esmentada comissió, esta convocatòria no necessita el pronunciament de la denominada actualment Comissió Delegada del Consell d'Hisenda i Pressupostos, ja que no té una especial incidència pressupostària i econòmica.  
  
DISPOSICIÓ ADDICIONAL  
  
Única  
Es delega en la directora general de Cultura la facultat de concedir estes subvencions i de dictar les resolucions que requerisca l'aplicació del que es disposa en esta convocatòria.   
  
DISPOSICIÓ FINAL  
  
Única  
Esta orde produirà efectes l'endemà que es publique en el Diari Oficial de la Comunitat Valenciana.  
D'acord amb el que disposen els articles 107, 116 i 117 de la Llei 30/92, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà interposar potestativament un recurs de reposició, o bé caldrà interposar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà que es publique.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà que es publique, o de l'endemà de la notificació de la resolució expressa del recurs de reposició o de quan haja d'entendre's presumptament desestimat.  
  
  
València, 28 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
Bases de la convocatòria pública per a la concessió d'ajudes a la producció i l'edició discogràfica per a l'exercici 2013  
  
Primera. Objecte  
Es convoquen ajudes a la producció i l'edició discogràfica que haurà de contindre majoritàriament obra de compositors valencians o estar interpretada per músics valencians; es consideren, a este efecte, valencians tant els nascuts i els residents a la Comunitat Valenciana com els qui exercixen el seu treball professional de manera continuada en este àmbit territorial.  
Estes produccions i edicions hauran de comptar necessàriament amb el depòsit legal de l'exercici 2013, any de la convocatòria, independentment del moment en què es publique esta orde.  
  
Segona. Beneficiaris  
Podran optar a estes ajudes només els projectes presentats per les empreses discogràfiques o pels professionals que es troben donats d'alta en el Cens d'Obligats Tributaris, en el corresponent epígraf d'activitats de producció i/o d'edició discogràfica.  
Igualment, estes ajudes no podran aplicar-se a les empreses que operen en els sectors determinats en el punt 1 de l'article 1r del Reglament CE núm. 1998/2006, de la Comissió, de 15 de desembre de 2006 (DOUE L 379, 28.12.2006).  
Tercera. Nombre màxim i import d'estes ajudes  
1. Es concedirà fins a un màxim de 5 ajudes, per un import màxim individual que no podrà superar el 50 per cent del cost total del projecte de producció i edició discogràfica presentat, i, en cap cas, la quantitat de 4.500 euros. Tampoc podrà superar-se, en el conjunt de les ajudes, l'import màxim convocat de 16.570 euros.  
2. Per al càlcul dels costos de producció i edició subjectes a subvenció, els sol·licitants no hauran d'incloure els que fan referència a promoció i màrqueting. Quant als caixets dels músics i cantants podran ser inclosos en eixe càlcul, i podran servir per a acreditar fins al 50 per cent de la quantitat que s'haja de justificar d'acord amb allò que s'assenyala en la base onze, en el supòsit d'obtindre la subvenció.  
3. L'import de les subvencions regulades en esta convocatòria no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o altres recursos, supere el cost de la producció / l'edició subvencionada que haja de realitzar el beneficiari.  
  
Quarta. Supòsits exclosos  
Queden exclosos d'esta convocatòria els supòsits següents:  
a) Les produccions discogràfiques editades per clubs de discos o empreses semblants, la venda de les quals s'establix entre els socis d'estes.  
b) Les produccions discogràfiques de caràcter publicitari, independentment del caràcter públic o privat de les empreses que els produïxen.  
  
c) Les edicions institucionals.  
d) Les gravacions realitzades per grups o solistes de caràcter no professional, a excepció dels que cultiven la música tradicional.  
e) Les produccions que no s'editen en suport CD/DVD.  
f) Les edicions la tirada de les quals en CD/DVD siga inferior a 1.000 exemplars o còpies.  
  
Quinta. Presentació de sol·licituds  
1. El termini de presentació de sol·licituds serà de 20 dies hàbils, a comptar de l'endemà de la publicació d'esta convocatòria en el Diari Oficial de la Comunitat Valenciana.  
2. Les sol·licituds adreçades a la Conselleria d'Educació, Cultura i Esport. Direcció General de Cultura, podran presentar-se en la seu de la Conselleria d'Educació, Cultura i Esport, avinguda de Campanar, 32, 46118, València, i en les direccions territorials d'Educació, Cultura i Esport d'Alacant (c/ Carratalà, 47, 03307, Alacant), de Castelló de la Plana (av. del Mar, 23, 12837 Castelló de la Plana) i de València (c/ Gregori Gea núm. 14, 46514, València). Igualment, utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, amb la justificació de la data d'imposició de l'enviament en l'oficina de correus o la presentació en el registre i l'anunci a la Direcció General de Cultura de la remissió de la sol·licitud, per mitjà d'un fax (núm. 716 390 390) o d'un telegrama en el mateix dia, només als efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP, en la següent URL: . En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica d'entitats emesa per l'ACCV: , o de ciutadà emesa per l'ACCV: , o de DNI electrònic.  
3. Les sol·licituds hauran d'omplir-se necessàriament de conformitat amb el model de sol·licitud que s'adjunta a esta convocatòria, i adjuntar-hi els documents o els certificats, originals o fotocòpies degudament compulsades, a què es fa referència en cada capítol del model de sol·licitud, i hauran de contindre els punts següents:  
  
a) Projecte musical que cal registrar en el qual s'especifique:  
- El contingut musical, amb les obres i els seus autors, especificant si formen part del patrimoni musical valencià o són de creació contemporània.  
- Els intèrprets amb què es compta per a dur a terme la gravació, el seu nombre, l'especialitat i historial professional, així com les activitats per al 2013 de caràcter nacional i internacional en què participen, i aquelles activitats que organitzen com a pròpies com són festivals o cicles de concerts, cursos de formació i activitats del seu segell de gravació, si en tenen.  
- El pressupost desglossat dels respectius gastos, d'acord amb els criteris fixats en la base tercera. 2 d'esta convocatòria.   
b) Memòria d'activitats de producció / d'edició discogràfica, de les empreses i/o dels professionals sol·licitants.  
c) Declaració de subvencions sol·licitades o concedides per uns altres organismes públics o privats per a este mateix projecte musical. En cas de no haver-ne sol·licitat o no haver-se concedit, haurà de manifestar «cap».  
d) Declaració d'ajudes de minimis rebudes durant els dos exercicis fiscals anteriors i durant l'exercici fiscal en curs.  
e) Memòria explicativa de la distribució i comercialització dels CD/DVD objecte de la sol·licitud d'ajuda, realitzada per l'empresa o per la societat editora.  
Igualment, la sol·licitud haurà d'anar acompanyada de la documentació següent:  
f) Catàleg de l'empresa o de la societat editora.  
g) Prova de la gravació que es pretén en CD/DVD. També s'aportaran les partitures o els textos del material que calga registrar per a poder valorar-ne la qualitat i l'interés.  
h) En el supòsit de persones jurídiques, haurà d'aportar-se una còpia confrontada del document constitutiu escriptura o document privat i aquell que acredite la representació, si és el cas.  
i) Dades bancàries on es desitge rebre l'import de l'ajuda sol·licitada, si n'és beneficiari, per a la qual cosa caldrà omplir el model de domiciliació bancària que s'adjunta a esta convocatòria.  
4. De la mateixa manera, els sol·licitants hauran d'omplir les declaracions responsables del model de sol·licitud (apartat J que establixen el compliment dels requisits assenyalats en els articles 13.2 i 13.3 de la Llei 38/2003, de 17 de novembre, General de Subvencions (BOE 276, de 18 de novembre de 2003), en els termes que preveu l'article 13.7 de l'esmentat cos legal, així com també la que es referix al compliment de la normativa sobre integració laboral de persones amb discapacitat o, si és el cas, a l'exempció d'eixa obligació per a les empreses amb 50 o més treballadors, de conformitat amb l'article 38.1 de la Llei 13/82, de 7 d'abril, d'Integració Social dels Minusvàlids.  
5. El sol·licitant haurà d'acreditar també que es troba al corrent en el compliment de les obligacions tributàries amb les administracions estatal i autonòmica i davant de la Seguretat Social. Respecte d'això, i de conformitat amb allò que disposa l'article 5 del Decret 165/2010, de 8 d'octubre, del Consell, en el model de sol·licitud (apartat K) s'hi farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
Si el sol·licitant no dóna esta autorització, haurà d'aportar els certificats següents:  
- Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social, acreditativa que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública, acreditativa que el sol·licitant no té deutes de naturalesa tributària amb la Generalitat  
6. El sol·licitant haurà d'acreditar igualment que es troba donat d'alta en el Cens d'Obligats Tributaris, activitat i epígraf de producció i/o d'edició discogràfica, de l'Agència Tributària, així com també que es troba al corrent en el pagament de l'Impost d'Activitats Econòmiques, si l'empresa sol·licitant hi està obligada. Quant a això, i de conformitat amb allò que disposa l'article 5 del Decret 165/2010, de 8 d'octubre, del Consell, en el model de sol·licitud (apartat K) s'hi farà constar també l'autorització perquè l'òrgan instructor obtinga de manera directa, a través de certificats electrònics, l'acreditació de la declaració d'alta censal en l'epígraf de producció i/o d'edició discogràfica de l'empresa sol·licitant, així com l'últim rebut de l'Impost d'Activitats Econòmiques, tot això de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
Si el sol·licitant no dóna esta autorització, haurà d'aportar els certificats següents:  
- Declaració d'alta censal en el Cens d'Obligats Tributaris, en l'epígraf de producció i/o d'edició discogràfica.  
- Últim rebut de l'Impost d'Activitats Econòmiques (IAE), si hi està obligada l'empresa discogràfica.  
7. Si la sol·licitud d'iniciació no reunix els requisits exigits, la persona interessada serà requerida perquè, en un termini de deu dies hàbils, esmene la falta o adjunte els documents preceptius, amb indicació que, si no ho fa així, es considerarà que desistix de la seua petició, després de la resolució que es dictarà en els termes de l'article 42 de la Llei 30/1992, segons disposa l'article 71.1 d'idèntic cos legal.   
L'esmena de la documentació podrà presentar-se preferentment en la seu de la Conselleria d'Educació, Cultura i Esport, Direcció General de Cultura. En cas de presentar-se per qualsevol altre mitjà o lloc previst en la LRJPAC, podrà comunicar-se, per mitjà d'un fax (número 631 507 821) o d'un telegrama, en el mateix dia de la presentació, als mers efectes organitzatius.  
En tot cas, la directora general de Cultura podrà requerir els sol·licitants perquè proporcionen qualsevol informació aclaridora que siga necessària per a la gestió de la seua sol·licitud.  
8. Les dades de caràcter personal contingudes en l'imprés de sol·licitud podran ser incloses en un fitxer per a ser tractades per la Conselleria d'Educació, Cultura i Esport, com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, de 14/12/99).  
  
  
Sexta. Instrucció del procediment de concessió de les ajudes. Comissió Tècnica Avaluadora  
1. L'òrgan competent per a l'ordenació i la instrucció del procediment de concessió de les ajudes és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a la valoració de les sol·licituds, tal com preveu l'article 22 de la Llei General de Subvencions, es constituirà una comissió tècnica avaluadora que adaptarà el seu funcionament a les regles generals que s'apliquen als òrgans col·legiats, i que estarà presidida pel subdirector general d'Arts Plàstiques i Escèniques, o per la persona en qui delegue, i integrada, a més, pel cap del Servici de Coordinació d'Entitats Culturals i Ajudes de la Direcció General de Cultura, en qualitat de vicepresident, i per cinc vocals, quatre d'ells personalitats de reconeguda solvència en el camp de la música: Francisco Zacarés Fort, compositor; Antonio Gascó Sidro, crític musical; Jordi Reig Bravo, expert en etnomusicologia, i Jorge García García, expert en jazz, i el quint vocal serà un tècnic nomenat per la Direcció General de Cultura, a proposta de la Direcció General de CulturArts Generalitat.  
  
Actuarà com a secretari, amb veu i sense vot, un tècnic del Servici de Coordinació d'Entitats Culturals i Ajudes, de la Direcció General de Cultura.  
4. La Comissió Tècnica Avaluadora, atenent les sol·licituds presentades i l'interés que tinguen, emetrà un informe d'avaluació d'acord amb els criteris de prioritat que s'enumeren en la base sèptima, informe que quedarà incorporat a les actes de la Comissió i on es deixarà constància succinta dels motius de la valoració i ponderació de les sol·licituds, així com la prelació de major a menor puntuació.  
  
5. En qualsevol moment del procediment podrà instar-se el sol·licitant perquè òmpliga qualsevol tràmit, de conformitat amb el que preveu l'article 76.2 de la Llei 30/92, per un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe, i a proposta de la Comissió Tècnica Avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions; es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i serà elevada a la directora general de Cultura, òrgan competent per a resoldre la convocatòria per delegació de la consellera d'Educació, Cultura i Esport.  
  
Sèptima. Criteris de prioritat. Puntuació mínima exigida. Determinació de la quantia de les ajudes  
1. La Comissió Tècnica Avaluadora haurà d'atendre el nombre més gran de modalitats musicals, i seleccionarà, si és possible per la qualitat i el nombre dels projectes, totes les que es presenten a la convocatòria. Per a això, tindrà en compte els següents criteris de prioritat en l'elaboració del seu dictamen:  
A) Projecte musical que cal registrar, fins a un màxim de 40 punts. Se valoraran, amb caràcter particular, els aspectes següents:  
- Interés i qualitat del projecte, després de l'audició d'este a través de la prova de gravació en CD/DVD exigida i de l'estudi de les partitures i textos que s'adjunten, fins a un màxim de 30 punts.  
- Nombre d'intèrprets que intervinguen en la gravació del CD/DVD, fins a un màxim de 5 punts, amb l'escala següent: fins a cinc intèrprets, 3 punts; de sis a deu intèrprets, 4 punts; més de deu intèrprets, cinc punts.  
- Nombre d'obres de recuperació del patrimoni musical valencià o de creació contemporània valenciana, fins a un màxim de 5 punts, amb la escala següent: un punt per cada obra de les característiques enumerades.   
B) Trajectòria professional dels intèrprets, fins a un màxim de 30 punts. Es valoraran, amb caràcter particular, els aspectes següents:  
- Activitat professional continuada dels intèrprets o de l'agrupació que intervinga en la gravació, fins un màxim de 10 punts, amb la següent escala: fins a cinc anys, 3 punts; de sis a deu anys, 6 punts; d'onze a quinze anys, 9 punts; més de quinze anys, 10 punts.  
- Projecció nacional i internacional dels intèrprets que intervinguen en la gravació, durant l'any 2013, fins a un màxim de 10 punts, valorant-se cada actuació en l'estranger o en la resta d'Espanya, excepte a la Comunitat Valenciana, amb un punt.  
- Intèrprets, grups o formacions que realitzen festivals o cicles de concerts propis, tinguen segell discogràfic, organitzen cursos o activitats formatives complementàries, fins a un màxim de 10 punts, valorant-se cada activitat addicional amb 2 punts.  
C) Experiència en producció i edició discogràfica de l'empresa sol·licitant, fins a un màxim de 30 punts. Es valoraran, amb caràcter particular, els aspectes següents:  
- Catàleg de l'empresa discogràfica editora, fins a un màxim de 20 punts, amb l'escala següent: fins a cinc CD/DVD editats, 5 punts; de sis a deu CD/DVD editats, 10 punts; d'onze a quinze CD/DVD editats, 15 punts; setze o més CD/DVD editats, 20 punts.  
  
- Memòria de distribució i comercialització nacional i internacional de la producció discogràfica que se sol·licita, fins a un màxim de 10 punts.  
Per a la realització de la baremació, la Comissió Tècnica Avaluadora només podrà tindre en compte les dades aportades pels sol·licitants que hagen sigut degudament justificades per mitjà del suport documental exigit en esta convocatòria.  
2. La proposta que eleve la Comissió Tècnica Avaluadora no podrà incloure cap projecte que no haja aconseguit una puntuació mínima de 75 punts.  
3. Per a la determinació de la quantia de les ajudes es tindrà en compte la puntuació total obtinguda per cada projecte en relació amb els criteris de prioritat que antecedixen i la seua ponderació. Es tindrà en compte, igualment, el pressupost desglossat dels respectius gastos aportat pels sol·licitants amb les limitacions que establix la base tercera.1 i els criteris de la base tercera.2.  
  
Octava. Resolució de la convocatòria. Terminis  
L'òrgan instructor elevarà la proposta de resolució definitiva a la directora general de Cultura, la qual resoldrà l'adjudicació de les ajudes convocades per delegació de la consellera d'Educació, Cultura i Esport, i disposarà que es publique en el termini de sis mesos comptats a partir de l'endemà de la publicació de l'orde de convocatòria en el Diari Oficial de la Comunitat Valenciana.  
La resolució de concessió de les ajudes podrà retrotraure els seus efectes a edicions discogràfiques produïdes amb anterioritat a la data de convocatòria de les ajudes, sempre que el depòsit legal corresponga a l'exercici de 2013.  
La resolució inclourà una llista d'empreses discogràfiques suplents, relacionades per orde de prioritat, en les quals recaurà l'ajuda en el cas de possibles renúncies o incompliments.  
En cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjuí de l'obligació de l'Administració de resoldre expressament, continguda en l'article 42 de la Ley30/1992, de Règim Jurídic de les Administracions Públiques i del Procediment Administratiu Comú.  
  
Novena. Publicació i notificació  
La resolució de la convocatòria es publicarà en el Diari Oficial de la Comunitat Valenciana, en el tauler d'anuncis i en la pàgina web de la Conselleria d'Educació, Cultura i Esport (). En tot cas, es notificarà als beneficiaris, de conformitat amb el que preveu l'article 58 de la Llei 30/92, de Règim Jurídic de les Administracions Públiques i del Procediment Administratiu Comú.  
  
Deu. Obligacions dels beneficiaris  
1. Els beneficiaris de les ajudes a la producció discogràfica valenciana estan obligats a:  
a) Comunicar per escrit a la Conselleria d'Educació, Cultura i Esport l'acceptació de l'ajuda en el termini dels 10 dies següents a la recepció de la notificació de la concessió i, a més, qualsevol eventualitat en el desenrotllament del projecte presentat.  
b) Dur a terme el projecte musical per al qual es va sol·licitar la subvenció i comunicar qualsevol canvi que es produïsca en el projecte discogràfic, abans de ser realitzat, que haurà d'aprovar expressament la directora general de Cultura.  
c) Els beneficiaris han de fer constar en la funda exterior del CD/DVD i en tota la publicitat gràfica o escrita que este genere, el patrocini de la Generalitat valenciana - Conselleria d'Educació, Cultura i Esport, incloent-hi el seu logotip, per a este fi concret, d'acord amb el manual d'identitat corporativa que es conté en la pàgina web de la Conselleria d'Educació, Cultura i Esport () i respectant les grandàries mínimes que s'hi indiquen. A este efecte, serà necessari presentar a l'òrgan instructor la proposta prèvia del disseny de la carpeta abans de ser editada, ateses les característiques del suport.  
  
Hauran d'actuar de la mateixa manera en els supòsits següents:  
- Quan les reedicions suposen una alteració del disseny original.  
  
- Quan s'acorde amb un tercer, a Espanya o fora Espanya, una nova edició del disc.  
En cas que se cedisquen a tercers fragments destinats a qualsevol tipus de suport sonor o audiovisual, només caldrà efectuar una menció escrita en els crèdits del CD/DVD de l'ajuda original concedida.  
  
Totes les obligacions especificades en este apartat tindran una vigència de deu anys des de la data de la primera edició del disc objecte d'ajuda i afectarà tant qualsevol reedició posterior a càrrec del beneficiari de l'ajuda, com de qualsevol altra empresa discogràfica que haja adquirit els drets.  
d) Comunicar a la Conselleria d'Educació, Cultura i Esport les subvencions concedides per a este mateix fi i l'import, la qual cosa caldrà acreditar per mitjà d'una còpia de la notificació rebuda, així com altres ajudes, ingressos o recursos que financen el projecte musical registrat.  
e) Justificar l'ús de la subvenció en la manera que s'indica en la base onze i conservar els documents justificatius de l'aplicació dels fons rebuts per a poder justificar el gasto i poder atendre les actuacions de comprovació i control.  
f) Acreditar amb anterioritat de dictar-se la proposta de resolució de concessió de les ajudes, estar al corrent de les seues obligacions tributàries i davant de la Seguretat Social, en la forma que determina la Llei i el Reglament General de Subvencions, d'acord amb l'Orde de 30 de maig de 1996, de la Conselleria d'Economia i Hisenda, i sense perjuí del que establix la Llei 11/2007, de 22 de juny, d'Accés Electrònic dels Ciutadans als Servicis Públics, i del que disposa el Decret 165/2010, de 8 d'octubre, del Consell.  
2. L'incompliment de qualsevol dels requisits i obligacions estipulats en esta convocatòria, així com la infracció provada en alguns dels seus punts, anul·larà la concessió de l'ajuda i obligarà a reintegrar-la en els supòsits previstos en l'article 37 de la Llei General de Subvencions.  
  
Al reintegrament de les quantitats percebudes, en els supòsits assenyalats en l'article 37 abans mencionat, s'hi addicionarà el pagament dels interessos de demora corresponents des del moment del pagament de l'ajuda fins a la data en què s'acorde la procedència del reintegrament.  
3. Són també obligacions dels beneficiaris d'estes ajudes, les previstes amb caràcter general en l'article 14 de la Llei General de Subvencions.  
  
Onze. Justificació i pagament de l'ajuda  
El pagament de l'ajuda concedida es realitzarà d'una sola vegada, per mitjà d'una transferència bancària al compte assenyalat en el model de domiciliació bancària presentat junt amb la sol·licitud, sempre que l'edició discogràfica s'haja realitzat d'acord amb el programa presentat i que es justifiquen correctament els gastos ocasionats per la producció / l'edició discogràfica, per a la qual cosa els beneficiaris hauran de presentar el corresponent compte justificatiu:   
1. Justificants originals factures, inclús electròniques i qualsevol altre document de valor probatori del gasto efectuat durant l'exercici 2013 per a ser estampillats pel departament de gestió i siguen tornats posteriorment als interessats.  
2. Justificants dels pagaments relatius als gastos per als quals es va concedir l'ajuda, segons el que establix la legislació vigent.  
En ambdós casos, per import mínim del doble de la subvenció concedida. També podrà justificar-se per mitjà d'un certificat, expedit per l'empresa beneficiària, dels costos de producció i/o d'edició, acompanyat dels estats comptables en què es reflectisca el gasto realitzat.  
  
No es podrà incloure com a gasto subvencionable l'import de l'IVA deduïble quan el beneficiari estiga obligat a realitzar declaració del mencionat impost, i, per tant, la quantitat que podrà imputar-se com a gasto és la corresponent a la base imposable dels justificants o factures.  
  
Estos documents es presentaran fins al 31 d'octubre de 2013.   
El crèdit pressupostari quedarà anul·lat, i es perdrà el dret a cobrar l'ajuda prevista, si no es complix el calendari establit.  
  
Dotze. Altres disposicions  
1. La Conselleria d'Educació, Cultura i Esport exigirà el reintegrament de les quantitats percebudes en els supòsits previstos en l'article 37 de la Llei General de Subvencions, així com el pagament dels interessos de demora corresponents des del moment del pagament de l'ajuda fins a la data en què s'acorde la procedència del reintegrament.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per unes altres administracions o ens públics o privats, podran donar lloc a modificar la resolució de concessió.  
  
Si l'alteració de les condicions del projecte subvencionat significa una reducció d'este, la modificació serà proporcional a la minoració efectuada.  
Per al supòsit de l'obtenció d'ajudes concurrents, que siguen compatibles, la modificació només es produirà si la suma de les ajudes supera el cost de l'activitat subvencionada, i es minorarà en este cas la quantitat que excedisca el cost final de l'activitat.  
3. Les resultes que puguen produir-se per renúncia a l'ajuda concedida o per les minoracions que es determinen per l'aplicació d'allò que s'ha indicat en esta base, podran disposar-se per mitjà d'una nova resolució de la Direcció General de Cultura, i recaurà en les empreses suplents, indicades per orde de prioritat, que establix la base octava. Si no és possible, també podrà incrementar-se la quantitat concedida a alguns dels beneficiaris, i es podran superar-se en este cas els límits establits en la base tercera, però només quan s'haja concedit ajuda a la totalitat de les empreses suplents.   
4. Estes ajudes són compatibles amb altres ajudes, subvencions, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense que, aïlladament o en conjunt, superen el cost de l'activitat subvencionada.  
5. Els beneficiaris d'estes ajudes podran fer entrega a la Conselleria d'Educació, Cultura i Esport d'alguns exemplars del CD/DVD pel qual hagen rebut la subvenció, de manera voluntària, per a ser arxivats i perquè en quede constància documental.